
Europos Parlamento rezoliucija dėl Šiaurės Korėjos
(2016/2521(RSP))
Europos Parlamentas,
–
atsižvelgdamas į savo ankstesnes rezoliucijas dėl  Šiaurės Korėjos,
–
atsižvelgdamas į 2016 m. sausio 6 d. Komisijos pirmininko pavaduotojos ir Sąjungos vyriausiosios įgaliotinės užsienio reikalams ir saugumo politikai Federicos Mogherini pareiškimą dėl galimai atlikto branduolinio bandymo Korėjos Liaudies Demokratinėje Respublikoje,

–
atsižvelgdamas į 2016 m. sausio 6 d. JT generalinio sekretoriaus pareiškimą dėl branduolinio bandymo, kurį paskelbė atlikusi Korėjos Liaudies Demokratinė Respublika,

–
atsižvelgdamas į JT Saugumo Tarybos rezoliucijas 1718(2006), 1874(2009), 2087(2013) ir 2094(2013), kuriomis aiškiai draudžiama atlikti branduolinius bandymus Korėjos Liaudies Demokratinėje Respublikoje,

–
atsižvelgdamas į 2015 m. gruodžio 17 d. JT Generalinės Asamblėjos rezoliuciją dėl žmogaus teisių padėties Korėjos Liaudies Demokratinėje Respublikoje,

–
atsižvelgdamas į 2015 m. balandžio mėn. JT ataskaitą „Korėjos Liaudies Demokratinė Respublika 2015 m.: poreikiai ir prioritetai“,

–
atsižvelgdamas į 2015 m. kovo 27 d. JT žmogaus teisių tarybos rezoliuciją dėl žmogaus teisių padėties Korėjos Liaudies Demokratinėje Respublikoje,

–
atsižvelgdamas į 2014 m. vasario 7 d. Tyrimo komisijos žmogaus teisių Korėjos Liaudies Demokratinėje Respublikoje klausimais ataskaitą;

–
atsižvelgdamas į JT Visuotinę žmogaus teisių deklaraciją, Tarptautinį pilietinių ir politinių teisių paktą, Tarptautinį ekonominių, socialinių ir kultūrinių teisių paktą, Vaiko teisių konvenciją ir Konvenciją dėl visų formų diskriminacijos panaikinimo moterims, prie kurių Korėjos Liaudies Demokratinė Respublika yra prisijungusi,

–
atsižvelgdamas į 1984 m. Konvenciją prieš kankinimą ir kitokį žiaurų, nežmonišką ar žeminantį elgesį ar baudimą,
–
atsižvelgdamas į Darbo tvarkos taisyklių 135 straipsnio 5 dalį ir 123 straipsnio 4 dalį,
A.
kadangi Europos Sąjungos Taryba ir JT Saugumo Taryba pasmerkė Korėjos Liaudies Demokratinės Respublikos skelbiamą 2016 m. sausio 6 d. „sėkmingai atliktą vandenilinės bombos bandymą“,  kuris aiškiai pažeidžia jos tarptautinius įsipareigojimus pagal JT Saugumo Tarybos rezoliucijas;
B.
kadangi branduolinių, cheminių ir biologinių ginklų bei jų siuntimo į taikinį priemonių platinimas tarptautiniu mastu kelia grėsmę taikai ir saugumui; kadangi 2003 m. Korėjos Liaudies Demokratinė Respublika pasitraukė iš Sutarties dėl branduolinio ginklo neplatinimo, nuo 2006 m. atlieka branduolinius bandymus ir 2009 m. paskelbė, kad sukūrė branduolinį ginklą, o tai reiškia, kad aiškiai padidėjo jos branduolinių pajėgumų didėjimo pavojus; kadangi neteisėtų branduolinių ir balistinių raketų programų vykdymas prieštarauja tarptautinei branduolinio ginklo neplatinimo tvarkai ir dėl to gali padidėti įtampa regione;

C.
kadangi šalis su karine pramone pagrįsta ekonomika toli gražu nepasiekė savo nustatyto tikslo tapti stipria ir klestinčia valstybe, priešingai, ji vis labiau izoliuoja ir skurdina savo gyventojus, siekdama kurti masinio naikinimo ginklų bei jų siuntimo į taikinį sistemų;

D.
kadangi ES tvirtai pritaria tam, kad Korėjos pusiasalyje nebūtų branduolinio ginklo ir kad būtų atnaujintos Šešių šalių derybos, kurios būtinos taikai, saugumui ir stabilumui regione užtikrinti;

E.
kadangi tai, kad Korėjos Liaudies Demokratinės Respublika daugiausia dėmesio skiria karinėms investicijoms, gali būti laikoma nusikalstamu savo piliečių pagrindinių poreikių ignoravimu, atsižvelgiant į tai, kad apie 70 proc. iš 24,6 mln. šalies gyventojų blogai aprūpinami maistu ir kad beveik 30 proc. jaunesnių nei 5 metų amžiaus vaikų nusilpę dėl netinkamos mitybos; 

F.
kadangi žmogaus teisių padėtis Korėjos Liaudies Demokratinėje Respublikoje jau daugelį metų yra itin probleminė; kadangi Korėjos Liaudies Demokratinės Respublikos režimas beveik nebendradarbiavo su JT ir atmetė visas JT žmogaus teisių tarybos ir Generalinės Asamblėjos rezoliucijas dėl žmogaus teisių Šiaurės Korėjoje; kadangi Korėjos Liaudies Demokratinė Respublika atsisakė bendradarbiauti su JT specialiuoju pranešėju žmogaus teisių padėties šalyje klausimais ir nepriėmė jokios Jungtinių Tautų vyriausiojo žmogaus teisių komisaro pagalbos, teikiamos pagal specialiąsias procedūras;

G.
kadangi po 2015 m. kovo 27 d. Žmogaus teisių tarybos rezoliucijos įvyko Šiaurės Korėjos diplomatų ir JT specialiojo pranešėjo žmogaus teisių padėties Šiaurės Korėjoje klausimais Marzukio Darusmano susitikimas; 

H.
kadangi Europos Sąjunga gina ir remia žmogaus teises ir demokratiją pasaulyje; kadangi Europos Sąjungos ir  Korėjos Liaudies Demokratinės Respublikos dialogas žmogaus teisių klausimais nuo 2013 m. yra sustabdytas; kadangi 2015 m. birželio mėn. Europos Sąjunga ir Korėjos Liaudies Demokratinė Respublika surengė politinio dialogo raundą; 

I.
kadangi JT Tyrimo komisija išnagrinėjo „sisteminius, paplitusius ir sunkius žmogaus teisių pažeidimus“ Šiaurės Korėjoje ir 2014 m. vasario 7 d. paskelbė ataskaitą; kadangi JT Tyrimo komisija savo ataskaitoje padarė išvadą, kad Pchenjano daromi žmogaus teisių pažeidimai „neturi atitikmens šiuolaikiniame pasaulyje“, ir nustatė, kad „beveik visiškai neleidžiama minties, sąžinės ir religijos laisvė ir nesuteikiamos teisės į nuomonės, žodžio, informacijos ir asociacijų laisvę“; kadangi Tyrimų komisija daugeliu atveju nustatė, kad žmogaus teisių pažeidimai yra nusikaltimai žmoniškumui; kadangi nuo 2014 m. žmogaus teisių padėtis Korėjos Liaudies Demokratinėje Respublikoje pablogėjo;

J.
kadangi Korėjos Liaudies Demokratinės Respublikos vyriausybė neleidžia veikti jokiai politinei opozicijai, draudžia laisvus ir sąžiningus rinkimus, laisvą žiniasklaidą, religinę laisvę, asociacijų laisvę, kolektyvines derybas ir laisvą judėjimą;

K.
kadangi Korėjos Liaudies Demokratinė Respublika turi didelę ir gerai organizuotą saugumo sistemą, kuri atidžiai stebi beveik kiekvieno piliečio gyvenimą ir šalyje neleidžia naudotis jokių rūšių pagrindinėmis laisvėmis; 

L.
kadangi Korėjos Liaudies Demokratinės Respublikos valstybinės institucijos nuolat be teismo vykdo egzekucijas, nesankcionuotus sulaikymus ir prisideda prie asmenų dingimo, įskaitant užsieniečių grobimą, ir daugiau kaip 100 000 žmonių yra įkalinusios kalėjimuose ir vadinamosiose perauklėjimo stovyklose;

M.
kadangi Korėjos Liaudies Demokratinės Respublikos gyventojai, šaliai esant politiškai ir ekonomiškai izoliuotai, dažnai ištinkant gaivalinėms nelaimėms ir tarptautiniu mastu kylant maisto produktų ir degalų kainoms, jau dešimtmečius gyvena nepakankamo išsivystymo sąlygomis, neturėdami geros sveikatos priežiūros ir esant plataus masto netinkamai motinų ir vaikų mitybai; kadangi Korėjos Liaudies Demokratinė Respublika pažeidžia savo gyventojų teisę į maistą;
1.
griežtai smerkia 2016 m. sausio 6 d. atliktą ketvirtąjį branduolinį bandymą kaip nereikalingą ir pavojingą provokacija, atitinkamų JT Saugumo Tarybos rezoliucijų pažeidimą ir rimtą grėsmę taikai ir stabilumui Korėjos pusiasalyje ir Šiaurės Rytų Azijos regione; remia prasmingas ir efektyvias sankcijas, kurios būtų taikomos po nesenai atlikto branduolinio bandymo ir dėl kurių sprendimą priimtų tarptautinė bendruomenė;

2.
ragina Korėjos Liaudies Demokratinę Respubliką susilaikyti nuo tolesnių provokacijų ir visiškai, patikrinamai ir negrąžinamai atsisakyti savo branduolinių ir balistinių raketų programų, nutraukti visą jomis susijusią veiklą ir nedelsiant pradėti laikytis visų savo tarptautinių įsipareigojimų, įskaitant JT Saugumo Tarybos ir TATENA valdytojų tarybos rezoliucijas bei kitas tarptautines normas, susijusias su nusiginklavimu ir branduolinio ginklo neplatinimu; ragina nedelsiant Korėjos Liaudies Demokratinę Respubliką pasirašyti ir ratifikuoti Visuotinio branduolinių bandymų uždraudimo sutartį ir laikytis savo įsipareigojimų pagal 2005 m. rugsėjo 19 d. Šešių šalių derybų bendrą pareiškimą;

3.
patvirtina savo siekį ieškoti diplomatinio ir politinio Korėjos Liaudies Demokratinės Respublikos branduolinio klausimo sprendimo; pakartoja, kad remia Šešių šalių derybas ir ragina jas atnaujinti; primygtinai ragina visus Šešių šalių derybų dalyvius dėti daugiau pastangų; ragina Korėjos Liaudies Demokratinę Respubliką vėl įsitraukti į konstruktyvų dialogą su tarptautine bendruomene, visų pirma su Šešių šalių derybų dalyviais, kad būtų tęsiamas darbas siekiant ilgalaikės taikos ir saugumo Korėjos pusiasalyje be branduolinio ginklo ir kuo geriausiais būdais užtikrinti Korėjos Liaudies Demokratinės Respublikos didesnį klestėjimą ir stabilumą ateityje; 

4.
yra įsitikinęs, kad atėjo metas tarptautinei bendruomenei imtis konkrečių veiksmų ir sustabdyti pažeidėjų nebaudžiamumą; reikalauja, kad pagrindiniai asmenys, atsakingi už Korėjos Liaudies Demokratinės Respublikos padarytus nusikaltimus žmoniškumui būtų teisiami Tarptautiniame baudžiamajame teisme ir kad jiems būtų taikomos tikslinės sankcijos;

5.
pabrėžia, kad JT Tyrimo komisijos ataskaitoje aprašyti pažeidimai, kurių dauguma yra nusikaltimai žmoniškumui, vyksta tikrai per ilgai, pasyviai stebint tarptautinei bendruomenei;

6.
primygtinai ragina Korėjos Liaudies Demokratinę Respubliką nedelsiant įgyvendinti Tyrimo komisijos rekomendacijas;

7.
ragina Kinijos Liaudies Respublikos vyriausybę daryti didesnį poveikį Korėjos Liaudies Demokratinei Respublikai ir naudoti daugiau politinių ir ekonominių svertų siekiant užtikrinti, kad padėtis nebūtų dar labiau eskaluojama; ragina Kinijos Liaudies Respubliką bendradarbiaujant su tarptautine bendruomene imtis visų reikiamų veiksmų, kad būtų atkurta taika ir stabilumas Korėjos pusiasalyje; atkreipia dėmesį į tai, kad ragina Kinijos Liaudies Respublika parėmė JT Saugumo Tarybos rezoliuciją 2094(2013); pažymi, kad JT Saugumo Tarybos narių nuomonė dėl Korėjos Liaudies Demokratinės Respublikos neseniai įvykdyto branduolinio bandymo yra vienoda; 

8.
primygtinai ragina Kinijos Liaudies Respublikos vyriausybę, laikantis savo įsipareigojimų pagal JT konvenciją dėl pabėgėlių statuso, kurios šalis yra Kinija, leisti pabėgėliams iš Šiaurės Korėjos pasinaudoti teise ieškoti prieglobsčio ir prievarta negrąžinti jų į Šiaurės Korėją, bet apsaugoti jų pagrindines žmogaus teises; ragina ES tuo tikslu naudoti diplomatinį spaudimą; dar kartą ragina visas šalis, į kurias atvyksta pabėgėliai iš Korėjos Liaudies Demokratinės Respublikos, laikytis 1951 m. Ženevos konvencijos ir 1967 m. protokolo ir pabėgėlių iš Šiaurės Korėjos neišsiųsti atgal į KLDR; 

9.
palankiai vertina 2015 m. gruodžio 17 d. JT Generalinės Asamblėjos rezoliuciją dėl žmogaus teisių padėties Korėjos Liaudies Demokratinėje Respublikoje, kurią parėmė visos ES valstybės narės; ragina ES ir jos valstybes nares toliau spęsti sunkios žmogaus teisių padėties Korėjos Liaudies Demokratinėje Respublikoje klausimą;

10.
ragina Komisijos pirmininko pavaduotoją ir Sąjungos vyriausiąją įgaliotinę užsienio reikalams ir saugumo politikai Federicą Mogherini nustatant ES strategiją, taikomą Korėjos Liaudies Demokratinės Respublikos atžvilgiu, naudotis Korėjos Respublikos ekspertinėmis žiniomis; ragina Komisijos pirmininko pavaduotoją ir Sąjungos vyriausiąją įgaliotinę užsienio reikalams ir saugumo politikai stebėti tolesnius pokyčius Korėjos Liaudies Demokratinėje Respublikoje ir apie juos pranešti Parlamentui, kad šie klausimai, susiję su žmogaus teisėmis Korėjos Liaudies Demokratinėje Respublikoje, išliktų aktualūs ES politinėje darbotvarkėje; mano, kad ES turi atlikti konstruktyvų vaidmenį ir Korėjos Liaudies Demokratinės Respublikos atžvilgiu taikyti kritinio požiūrio politiką;

11.
reiškia didelį susirūpinimą dėl nuolat blogėjančios žmogaus teisių padėties Korėjos Liaudies Demokratinėje Respublikoje; ragina Korėjos Liaudies Demokratinės Respublikos vyriausybę įgyvendinti savo įsipareigojimus pagal dokumentus dėl žmogaus teisių , kuriuos ji yra pasirašiusi, ir užtikrinti, kad humanitarinėms organizacijoms, nepriklausomiems žmogaus teisių stebėtojams ir JT specialiajam pranešėjui žmogaus teisių padėties Korėjos Liaudies Demokratinėje Respublikoje klausimais būtų leidžiama patekti į šią šalį ir kad su jais būtų tinkamai bendradarbiaujama;

12.
ragina Korėjos Liaudies Demokratinės Respublikos vyriausybę nedelsiant nutraukti sisteminį žmogaus teisių nepaisymą, kurį ji naudoja kaip savo gyventojų kontrolės ir stebėjimo politinę priemonę;

13.
griežtai smerkia tai, kad Korėjos Liaudies Demokratinėje Respublikoje sistemingai ir plačiu mastu taikoma mirties bausmė; ragina Korėjos Liaudies Demokratinės Respublikos vyriausybę paskelbti visišką mirties bausmės vykdymo moratoriumą, siekiant artimiausiu metu panaikinti mirties bausmę; ragina Korėjos Liaudies Demokratinę Respubliką nutraukti be teismo vykdomas egzekucijas ir priverstinius dingimus, išlaisvinti politinius kalinius ir leisti savo piliečiams laisvai keliauti šalies viduje ir už jos ribų; ragina Korėjos Liaudies Demokratinę Respubliką sudaryti sąlygas žodžio laisvei ir nacionalinės ir tarptautinės žiniasklaidos spaudos laisvei, ir taip pat suteikti savo piliečiams necenzūruojamą prieigą prie interneto;

14.
ragina Korėjos Liaudies Demokratinės Respublikos vyriausybę sustabdyti savo valstybės mastu remiamą priverstinio darbo programą, pagal kurią užsienio šalys neteisėtomis sąlygomis daugiausia vykdydamos kasybos, miškininkystės, tekstilės ir statybos projektus įdarbino tūkstančius Šiaurės Korėjos darbuotojų ir kuri generavo tvirtą valiutą, taip padedant išlaikyti režimą; pažymi, kad šiuo atveju atsakomybė už darbo teisių apsaugą tenka priimančiosioms šalims, kurios turėtų užtikrinti, kad būtų laikomasi darbo ir žmogaus teisių standartų;

15.
smerkia griežtus minties, sąžinės, religijos arba įsitikinimų, nuomonės ir saviraiškos, taikių susirinkimų ir asociacijų laisvės apribojimus ir diskriminaciją, paremtą vadinamąja songbun sistema, pagal kurią žmonės skirstomi pagal gimus valstybės paskirtą socialinę klasę, ir diskriminaciją dėl politinių įsitikinimų ir religijos;

16.
reiškia itin didelį susirūpinimą dėl labai sunkios aprūpinimo maistu padėties šalyje ir jos poveikio gyventojų ekonominėms, socialinėms ir kultūrinėms teisėms; ragina Komisiją toliau vykdyti pradėtas humanitarinės pagalbos programas ir išsaugoti atvirus ryšių su Korėjos Liaudies Demokratine Respublika kanalus, taip pat užtikrinti, kad pagalba saugiai pasiektų tuos gyventojų sluoksnius, kuriems ji skirta; ragina Korėjos Liaudies Demokratinės Respublikos valdžios institucijas atsižvelgiant į poreikius užtikrinti visiems piliečiams prieigą prie maisto ir humanitarinės pagalbos laikantis humanitarinės pagalbos teikimo principų;

17.
primygtinai ragina Korėjos Liaudies Demokratinės Respublikos valdžios institucijas skubiai išspręsti sisteminio žmonių grobimo klausimą, perduoti visą informaciją apie trečiųjų šalių piliečius, įskaitant Japonijos ir Pietų Korėjos piliečius, kuriuos, kaip įtariama, per pastaruosius dešimtmečius pagrobė Šiaurės Korėjos valstybės agentai, ir vis dar laikomus pagrobtus asmenis nedelsiant grąžinti į jų šalis;

18.
ragina Korėjos Liaudies Demokratinę Respubliką toliau konstruktyviai bendradarbiauti su tarptautiniais partneriais, kad būtų stengiamasi konkrečiai pagerinti žmogaus teisių padėtį vietoje, be kita ko, pasinaudojant dialogais, oficialiais vizitais į šalį ir glaudesniais žmonių kontaktais; 

19.
paveda Pirmininkui perduoti šią rezoliuciją Sąjungos vyriausiajai įgaliotinei užsienio reikalams ir saugumo politikai ir Komisijos pirmininko pavaduotojai, Tarybai, Komisijai, valstybių narių vyriausybėms ir parlamentams, ES specialiajam įgaliotiniui žmogaus teisių klausimais, Korėjos Liaudies Demokratinės Respublikos vyriausybei ir parlamentui, Korėjos Respublikos vyriausybei ir parlamentui, Kinijos Liaudies Respublikos vyriausybei ir parlamentui, Jungtinių Amerikos Valstijų vyriausybei ir parlamentui, Rusijos Federacijos vyriausybei ir parlamentui, Japonijos vyriausybei ir parlamentui, JT specialiajam pranešėjui žmogaus teisių padėties Korėjos Liaudies Demokratinėje Respublikoje klausimais ir JT Generaliniam Sekretoriui.

